Prolaktin
Prolaktin (lat. prefiks pro- = za + lac, lactis = mlijeko), skr. PRL – poznat i kao luteotropni hormon (LTH), laktotropin, mamotropin – je hormon prednjeg režnja hipofize. Njegovo lučenje kontrolira hipotalamus, preko dva hormona, od kojih jedan ga koči (PIH, eng. Prolactin Inhibiting Hormone), a drugi podstiče (PRH, eng. Prolactin Releasing Hormone). Ovaj peptidni hormon je otkrio Henry Friesen. Tokom trudnoće, priprema dojke za laktaciju i, nakon porođaja, stimulira stvaranje i lučenje mlijeka. Inhibira oslobađanje gonadotropina, što uvjetuje pojavu da dojilje nemaju ovulacije pa ni mjesečne cikluse menstruacija. Razina prolaktina u krvi počinje rasti od 5. sedmice trudnoće, a tokom poroda je 10 do 20 puta veća nego kod žena koje nisu bremenite. Nakon poroda ta koncentracija se, za nekoliko sedmica, diže na razinu prije trudnoće, ali pri svakom dojenju nervni signali iz bradavice dojke se proslijeđuju u hipotalamus, koji snažno podstiče lučenje prolaktina, što omogućava stvaranje dovoljne količine mlijeka za slijedeće dojenje. Prolaktin je kod ljudi kodiran sa PRL genskog lokusa. Prvenstveno je vezan za lučenje mliječnih žlijezda, tj. laktaciju. U toku dojenja, dječje sisanje bradavica podstiče proizvodnju oksitocina, što stimulira refleks otpuštanja mlijeka, čime se otvara mogućnost da se dojka puni novim mlijekom u procesu laktogeneze (stvaranja mlijeka), u pripremi za slijedeći obrok. Hipofizno kontrolirano lučene prolaktina reguliraju neuroendokrini neuroni u hipotalamusu, a najvažniji od njih su neurosekrecijski tuberoinfundibulski (TIDA) neuroni arkuatnog jezgra (lat. nucleus arcuatus hypothalami). Oni izlučuju dopamin koji djeluje na dopaminske receptore D2 laktotrofa, što koči lučenje prolaktina. Tireotropin oslobađajući hormon su stimulansi oslobađanja prolaktina. Vazoaktivni intestinski peptid i histidin izoleucin peptid, kod ljudi, pomažu regulaciju lučenje prolaktina. Funkcije tih hormona kod ptica mogu biti veoma različite. Prolaktin se ponekad klasificira i kao gonadotropin. Kod ljudi on ima slab luteotropni efekat, dok je njegov učinak suzbijanja klasičnih gonadotropnih hormona važniji.